A francia Matra autógyár sportkocsijainak fejlesztésén kezdett dolgozni, miközben raliversenyeken is elindult, majd beiratkozott a franciaországi Magny-Cours pályán lévő versenyvezető-képző iskolába. 1965-ben a barátnőjével közösen vásárolt egy Brabham versenyautót, amellyel a Francia Formula 3-as sorozatban negyedikként végzett. 1966-ban immár a Matrával bajnoki címet szerzett ugyanebben a sorozatban, egy évvel később pedig az újonnan életre hívott Formula–2-es Európa-Bajnokságban vitézkedett tovább. Teljesítményével meggyőzte a Matra vezetését, hogy egy világbajnoki futamon is lehetőséget biztosítsanak a számára. Ezt a Lorenzo Bandini halálos balesete miatt gyászos emlékű 1967-es Monacói Nagydíjon kapta meg, ahol az időmérőn a tizenegyedik helyet sikerült megszereznie, ám a versenyen műszaki hiba miatt csak az első körig jutott.